מירי בן-ארי

מירי בן-ארי (נולדה ב-4 בדצמבר 1978) היא כנרת ומפיקה מוזיקלית ישראלית שהיגרה לארצות הברית. זוכת פרס גראמי לשיר הראפ הטוב ביותר לשנת 2005.

==קורות חייה==
בן-ארי נולדה וגדלה ברמת גן, לאב ארכיטקט ולאם עקרת בית. בגיל שש החלה בלימודי מוזיקה קלאסית, ובגיל 12 ניגנה בפני הכנר הנודע אייזק שטרן, שהמליץ עליה לקבלת מלגת לימודים של קרן התרבות אמריקה-ישראל.

במהלך תקופת שירותה הצבאי ברביעיית המיתרים של תזמורת צה"ל, נאלצה להפסיק לנגן בכינור למשך שנה עקב מחלה. בתקופה זו נחשפה למוזיקת הג'אז, והחליטה לנטוש את הלימודים הקלאסיים. עם סיום השירות הצבאי ירדה לניו יורק שבארצות הברית, שם למדה במשך זמן קצר בחוג למוזיקת ג'אז ב-"The New School".

בן-ארי החלה להופיע במועדוני ג'אז ובמקביל התחברה עם נגני המיתר של ברודוויי אך היא נשאבה לתוך מוזיקת ההיפ הופ. בשנת 2001, לאחר מספר שנים של נדידות בין הופעות, עברה למרכז הבמה לאחר שהצטרפה למסע הופעות של המוזיקאי האמריקאי ויקליף ז'אן שהדביק לה את התואר "כנרת ההיפ הופ", שהפך לכינויה בקרב קהילת ההיפ הופ בארצות הברית.

לאורך השנים הקליטה, הפיקה והופיעה עם אומנים מפורסמים ובהם קניה וסט, ג'יי זי, וויקליף ז'אן, אלישה קיז, בריטני ספירס, וינטון מרסליס, ג'נט ג'קסון, מארון 5, דונה סאמר, להקת אוונטורה, ברנדי נורווד, פטי לבל, ג'ון לג'נד וארמין ואן ביורן.

ב-ספטמבר 2005 יצא האלבום המוכר ביותר שלה "The Hip-Hop Violinist". באותה שנה זכתה בן-ארי בפרס גראמי בקטגוריית שיר הראפ הטוב ביותר, ככותבת השיר "Jesus Walks", יחד עם המבצע הראפר האמריקאי, קניה וסט.

בן-ארי הופיעה ברחבי העולם באולמות מובילים כגון: מדיסון סקוור גארדן, רדיו סיטי מיוזיק הול, לינקולן סנטר, בשבוע האופנה, מיס יוניברס 2011, עבור מזכירת המדינה האמריקנית, הילרי קלינטון ובטקס גילוי האנדרטה ע"ש ד"ר מרטין לותר קינג בוושינגטון 2011. כמו כן הופיעה בקמפיינים עם החברות קוקה-קולה, פפסי, נעלי ריבוק ובתשדיר שירות עבור ג'ימי הנדריקס.

ב-2011 הוזמנה לבית הלבן על ידי הגברת הראשונה מישל אובמה להופעה מיוחדת עם יצירתה "סימפוניית האחווה" ולקבלת התואר "אישה ראויה לציון". באותה שנה נבחרה על ידי מגזין לאישה כאחת מעשר הנשים הישראליות המצליחות לשנה זו.

בן-ארי זכתה בפרסים רבים ובכללם: "האישה היהודייה הבינלאומית כמודל", פרס הוקרה מטעם פסטיבל הסרטים הישראלי, פרס הוקרה מטעם האגודה האמריקנית של יד ושם, פרס הוקרה מטעם הפדרציה יהודית ופרס ע"ש ד"ר מרטין לותר קינג מנשיא מדינת ישראל, שמעון פרס.

בן-ארי ייסדה ומנהלת אגודה שלא למטרות רווח בשם "גדנק" (יזכור) במטרה להילחם בבורות בקרב בני הנוער באמריקה בנושא השואה. במסגרת האגודה הוציאה יחד עם סאבלימינל שיר בנושא השואה המבוסס על המנגינה של השיר אדון עולם.

מתגוררת בניו יורק עם בן זוגה אהרון כהן, איש עסקים יהודי-אמריקאי, ממנו נולד לה בן. אחיה אוהד בן ארי חבר בהרכב הקאמרי שלישיית מונדריאן ולשניים שיתופי פעולה מוזיקליים אחדים.

בשנת 2013, שיתפה פעולה עם מפיק והדיג'יי, ארמין ואן ביורן, בשיר "Intense" מתוך האלבום שלו "Intense".

== דיסקוגרפיה ==
* 2005: The Hip-Hop Violinist
* 2003: The Temple of Beautiful
* 1999: Sahara

מירי בן-ארי בהופעה ב[[קוויבק ב-2005]]

== הופעות אורח ==
=== שנת 2004 ===
<div style="direction: ltr;">
* Twista - Kamikaze - Overnight Celebrity
* Kanye West - The College Dropout
*** We Don't Care
*** Graduation Day
*** Jesus Walks
*** The New Workout Plan
*** Breathe In Breathe Out
*** Two Words
* John Legend - Get Lifted - Live It Up
* Brandy - Afrodisiac - Talk About Our Love
</div>

=== שנת 2001 ===
* Alicia Keys - Songs In Minor - Fallin

==קישורים חיצוניים==

* 

* [http://music.aol.com/artist/main.adp?artistid=350044 מירי בן-ארי], ב-AOL Music
* יובל אברמוביץ', [http://www.israelhayom.co.il/en/site/newsletter_article.php?a=6055 כנרת על הגג], ישראל היום, 2 באפריל 2010
* 

=== וידאו קליפים ===
<div class="mw-content-ltr">
* [http://mp.aol.com/video.index.adp?mode=2&pls=music.archive.350044.All.sort&startid=1420819&start=1&guideContext Miri Ben-Ari Feat. Styles P - We Gonna Win], AOL Music
* [http://mp.aol.com/video.index.adp?mode=2&pls=music.archive.215301.All.sort&startid=1130772&start=1&guideContext Twista Feat. Miri Ben-Ari - Overnight Celebrity], AOL Music
* [http://mp.aol.com/video.index.adp?mode=2&pls=music.archive.353484.All.sort&startid=1450324&start=1&guideContext Kanye West Feat. Miri Ben-Ari - The New Workout Plan], AOL Music
</div>

==הערות שוליים==

קטגוריה:זוכות פרס גראמי
קטגוריה:כנרים יהודים אמריקאים
קטגוריה:אמריקאים ישראלים
קטגוריה:מהגרות מישראל לארצות הברית
קטגוריה:כנריות ישראליות
קטגוריה:כנריות אמריקאיות
קטגוריה:מפיקות מוזיקליות ישראליות
קטגוריה:מפיקות מוזיקליות אמריקאיות
קטגוריה:מפיקים מוזיקליים יהודים אמריקאים
קטגוריה:ישראלים זוכי פרס גראמי
קטגוריה:ישראליות זוכות פרסים בין-לאומיים
קטגוריה:מפיקי היפ הופ ישראלים
קטגוריה:זוכי פרס גראמי
קטגוריה:ישראליות שנולדו ב-1978
קטגוריה:ישראלים שנולדו ב-1978